钦定古今图书集成/明伦汇编/人事典/第052卷 > 《尔雅》 > 《释训》
## 钦定古今图书集成/明伦汇编/人事典/第052卷 > 《尔雅》 > 《释训》

“悠悠、洋洋”，思也。

〈注〉皆忧思。〈疏〉《郑风·子衿》云：“悠悠我思。”《𨚍风·二子乘舟》云：“中心养养。”此皆想念忧思也。

“殷殷惸惸，忉忉博博钦钦，京京忡忡，惙惙怲怲，弈弈”，
忧也。

〈疏〉《小雅·正月》云：“忧心慇慇。”毛传云：“慇慇然痛也。”又云：“忧心惸惸。”毛传云：“惸惸，忧意也。”《桧风·羔裘》云：“劳心忉忉。”郑笺云：“三谏不从，待放而去。思君如是，心忉忉然。”又《素冠》云：“劳心博博。”毛传云：“博博，忧劳也。”《秦风》云：“忧心钦钦。”毛传云：“思望之心，中钦钦然。”《小雅·正月》云：“忧心京京。”毛传云：“京京，忧不去也。”《召南·草虫》云：“未见君子，忧心忡忡。”毛传云：“忡忡，犹冲冲也。”郑笺云：“未见君子者，谓在途时也。在途时忧忧不见君子，无以宁父母，故心冲冲然。”又曰：“忧心惙惙。”毛传云：“惙惙，忧也。”《小雅·𫠆弁》云：“忧心怲怲。”毛传云：“怲怲，忧盛满也。”又云：“忧心弈弈。”毛传云：“弈弈然无所薄也。”此皆作者歌事以咏心忧也。